Εκμέκ καταΐφι με ελαφριά κρέμα βανίλιας
Το αγαπημένο γλυκό ταιριάζει απόλυτα στη δημιουργό του, την κυρία Μίνα Ζαφείρη, γιατί είναι κλασικό και φίνο όπως ακριβώς και η ίδια.
450 γρ. φύλλο καταΐφι, 250 γρ. βούτυρο αγελάδος ή μαργαρίνη, 1 1/2 λίτρο γάλα φρέσκο, πλήρες, 90 γρ. κορν φλάουρ ή άνθος αραβοσίτου, 160 γρ. ζάχαρη, 4 κρόκοι αυγών, 1 κλωναράκι βανίλιας, σχισμένο στη μέση ή 1 κάψουλα βανιλίνης, λίγο αλάτι , 2 κουτ. σούπας βούτυρο αγελάδος, 650 γρ. ζάχαρη, 2 κουτ. σούπας χυμός λεμονιού, 1 1/2 ποτήρι νερό, 1 ξυλάκι κανέλα, 750 γρ. κρέμα γάλακτος, πολύ κρύα, 150 γρ. ζάχαρη άχνη, 2 κάψουλες βανιλίνης, ξηροί καρποί της αρεσκείας μας ή κερασάκια μαρασκίνο
Ζεσταίνουμε το γάλα σε μέτρια φωτιά.Παράλληλα ανακατεύουμε σε ένα μπολ το κορν φλάουρ με τη ζάχαρη. Προσθέτουμε τους κρόκους στο μπολ και χτυπάμε το μείγμα με το σύρμα ώστε να γίνει πυκνό. Αποσύρουμε την κατσαρόλα από τη φωτιά λίγο πριν αρχίσει να βράζει το γάλα. Ρίχνουμε μια κουταλιά από το ζεστό γάλα στο μείγμα των αυγών και ανακατεύουμε καλά. Αδειάζουμε το μείγμα των αυγών στην κατσαρόλα, ανακατεύουμε καλά με το σύρμα ώστε να μην κόψει το αυγό και προσθέτουμε τα σποράκια της βανίλιας ή την κάψουλα βανιλίνης και το αλάτι. Επιστρέφουμε την κατσαρόλα σε μέτρια φωτιά, ανακατεύοντας συνεχώς μέχρι να αρχίσει να δένει η κρέμα. Λίγο πριν το τέλος και αφού έχει πήξει η κρέμα (δοκιμάζουμε βάζοντας μια ποσότητα στη ράχη ενός κουταλιού, θα πρέπει να στέκεται), προσθέτουμε το βούτυρο και ανακατεύουμε καλά. Αποσύρουμε την κατσαρόλα από τη φωτιά και μεταφέρουμε την κρέμα σε ένα ρηχό σκεύος (για να κρυώσει πιο γρήγορα και ομοιόμορφα). Την αφήνουμε να έρθει σε θερμοκρασία δωματίου. Έπειτα από μισή ώρα, καλύπτουμε την κρέμα με μια μεμβράνη που να εφάπτεται στην επιφάνειά της και τη βάζουμε στο ψυγείο για περίπου 3 ώρες, μέχρι να κρυώσει καλά και να σφίξει.Προθερμαίνουμε τον φούρνο στους 180º C. Ανοίγουμε το φύλλο καταΐφι σε ένα μεσαίο, μακρόστενο ταψί και το «χτενίζουμε» καλά με τα δάχτυλά μας να απλωθεί ομοιόμορφα σε όλο το μήκος του ταψιού. Κόβουμε το βούτυρο σε κύβους και τους ρίχνουμε διάσπαρτα παντού, ώστε να λιώσουν και να ποτίσουν όλο το φύλλο. Ψήνουμε για περίπου 30 λεπτά, μέχρι να ροδίσει η επιφάνειά του. Το αφήνουμε λίγο να κρυώσει.Βάζουμε όλα τα υλικά σε μια κατσαρόλα και την τοποθετούμε στη φωτιά για περίπου 4 λεπτά (από την ώρα του βρασμού) μέχρι να δέσει ελαφρώς το σιρόπι. Παίρνουμε μικρές ποσότητες σιροπιού και περιχύνουμε όλη την επιφάνεια του φύλλου, να ποτίσει καλά. Το αφήνουμε στην άκρη για περίπου 30 λεπτά να κρυώσει.Χτυπάμε στο μίξερ με το σύρμα, σε μέτρια προς δυνατή ταχύτητα, την κρύα κρέμα γάλακτος και σιγά-σιγά προσθέτουμε την άχνη ζάχαρη και τη βανιλίνη. Σταματάμε το χτύπημα μετά από 6 - 8 λεπτά, αφού η κρέμα έχει αρχίσει να σφίγγει και να γίνεται σαντιγί. Διατηρούμε τη σαντιγί στο ψυγείο μέχρι να το συναρμολογήσουμε.Απλώνουμε πάνω στο σιροπιασμένο φύλλο καταΐφι τη δροσερή κρέμα βανίλιας. Μπορούμε να χρησιμοποιήσουμε σπάτουλα ή κορνέ. Ρίχνουμε από πάνω τη σαντιγί, χρησιμοποιώντας μια ελαστική σπάτουλα ή ένα κορνέ. Φροντίζουμε να καλύψει όλη την κρέμα που βρίσκεται από κάτω. Μπορούμε να βάλουμε για περίπου 2 ώρες το γλυκό στο ψυγείο μέχρι να το σερβίρουμε. Σε αυτή την περίπτωση γαρνίρουμε με τους ξηρούς καρπούς λίγο πριν το σερβίρισμα ώστε να μην πανιάσουν. Βάζουμε, αν θέλουμε, και κερασάκια.
Αυγά,Γάλα,Ζάχαρη